**LIETUVOS RESPUBLIKOS SAVIVALDYBIŲ INFRASTRUKTŪROS PLĖTROS ĮSTATYMO PROJEKTO (tais nR. 18-14021(2)**

**DERINIMO PAŽYMA**

Derinimo pažymoje naudojami sutrumpinimai:

Lietuvos Respublikos savivaldybių infrastruktūros plėtros įstatymo projektas – Įstatymo projektas.

Lietuvos Respublikos teritorijų planavimo įstatymas – TPĮ.

Lietuvos Respublikos statybos įstatymas – SĮ.

Lietuvos Respublikos geriamojo vandens tiekimo ir nuotekų tvarkymo įstatymas – GVTNTĮ.

Lietuvos Respublikos vietos savivaldos įstatymas – VSĮ

Valstybinė lietuvių kalbos komisija – VLKK

|  |  |  |  |
| --- | --- | --- | --- |
| **Eil. Nr.** | **Institucijos pavadinimas, rašto data ir numeris** | **Pastabos ir pasiūlymai** | **Pasiūlymų ir pastabų vertinimas** |
| 1. | Nacionalinė žemės tarnyba prie Žemės ūkio ministerijos,  2018-12-19 Nr. 1SD-4140-(3.7 E). | „3. Projekto 8 straipsnio 2 dalyje nustatyta, kad savivaldybės infrastruktūros plėtros sutartis sudaroma, kai planuojamiems statyti ar rekonstruoti statiniams ir įrenginiams naudoti reikalinga savivaldybės infrastruktūros plėtra. Toks teisinis reglamentavimas suponuoja išvadą, kad sprendimą, ar nurodytu atveju reikalinga savivaldybės infrastruktūros plėtra, priima savivaldybė. Kadangi Projekte neapibrėžti infrastruktūros plėtros reikalingumo kriterijai, sudaromos prielaidos skirtingam reikalingumo turinio aiškinimui ir piktnaudžiavimui, reikalaujant iš statytojų įrengti savivaldybės infrastruktūrą. Pažymėtina, kad praktikoje kai kurios savivaldybės jau šiuo metu be teisinio pagrindo įpareigoja statytojus įrengti infrastruktūrą, kuri nėra reikalinga/susijusi su statomu ar rekonstruojamu statiniu.  Apibendrindami tai, kas išdėstyta, siūlome tiksliau apibrėžti, kokia infrastruktūra yra laikoma reikalinga statomiems ar rekonstruojamiems statiniams ir įrenginiams eksploatuoti.“ | **Nepritarti.** Įstatymo projekto 8 str. 2 d. nuostatos dėl reikalingos savivaldybės infrastruktūros plėtros vertintinos kiekvienu konkrečiu atveju – skirtingai, atsižvelgiant į esamą situaciją, galiojančius teritorijų planavimo dokumentus. Kiekvienu konkrečiu atveju, gali būti reikalinga skirtinga socialinė ir (ar) inžinerinė infrastruktūra. Įstatymo projekte neįmanoma apibrėžti infrastruktūros plėtros bendrojo atvejo reikalingumo kriterijų. Šioje dalyje taip pat nurodoma, kad sudaroma savivaldybės infrastruktūros plėtros sutartis turi apimti savivaldybės infrastruktūros, reikalingos planuojamam statyti naujam ir (ar) rekonstruoti esamam pastatui ir (ar) esamam inžineriniam statiniui rekonstruoti į pastatą, įrengimą ir (ar) statybą.Kaisavivaldybės infrastruktūros plėtra nesusijusi su konkretaus statytojo (vystytojo) reikmėmis ir ją savo lėšomis įgyvendina savivaldybės infrastruktūros valdytojai; savivaldybės infrastruktūros plėtrą įgyvendina kiti savivaldybės infrastruktūros plėtros iniciatoriai, savivaldybės infrastruktūros plėtros sutartis nesudaroma. |
| „5. Tikslintinas Projekto 10 straipsnis, kadangi šio straipsnio 2 ir 3 punktuose nustatyta savivaldybės infrastruktūros plėtros iniciatoriaus pareiga perduoti pastatytą ar įrengtą infrastruktūrą. Analizuojant Projekto 10 straipsnio 2 ir 3 punkte nustatytų normų turinį, nėra aišku, ar be naujiems ar rekonstruojamiems pastatams pastatytos ar įrengtos infrastruktūros taip pat infrastruktūros valdytojams turi būti perduota ir visa kita statytojo pastatyta ir įrengta infrastruktūra (Projekto 10 straipsnio 3 punktas), ar tik ta infrastruktūra, kuri nurodyta savivaldybės infrastruktūros plėtros sutartyje (Projekto 10 straipsnio 2 punktas). Tuo atveju, jeigu Projekto 10 straipsnio 2 ir 3 punkte nurodytos infrastruktūros objektai yra skirtingi, nėra aišku, kam turėtų būti perduodama Projekto 10 straipsnio 2 punkte nurodyta infrastruktūra.  Atsižvelgdami į tai, kas išdėstyta, siūlome tikslinti Projekto 10 straipsnį.“ | **Pritarti iš dalies.** Teisės aktai nustato skirtingus infrastruktūros valdytojus. Įstatymo projekto 10 str. 2 p. aiškiai nurodyta, kad įrengiama ir perduodama *savivaldybės infrastruktūros plėtros* ***sutartyje*** *nurodyta infrastruktūra*.  „Savivaldybės infrastruktūros plėtros iniciatorius:  <...> 2) iki statinių statybos užbaigimo (jei statinių statybosužbaigimo procedūros atliekamos atskiriems statiniams – iki pirmojo statinio statybos užbaigimo) Lietuvos Respublikos statybos įstatymo nustatyta tvarka pastato ar kitų teisės aktų nustatyta tvarka įrengia ir neatlygintinai perduoda savivaldybės infrastruktūros plėtros sutartyje nurodytą infrastruktūrą šioje sutartyje nurodytiems savivaldybės infrastruktūros valdytojams;“. |
| 2. | Lietuvos savivaldybių asociacija 2019-01-04 Nr. (18)-SD-4. | „2. Lietuvos Respublikos savivaldybių infrastruktūros plėtros įstatymo projekto 5 straipsnio pabaigoje siūlome įrašyti papildomą dalį, kurioje turėtų būti suformuluota teisinė nuostata dėl galimybės tuose pačiuose inžinerinių komunikacijų koridoriuose (kai tai įmanoma) planuoti, projektuoti, statyti, įrengti kitus inžinerinius tinklus (ar eksploatuoti, pertvarkyti esamus), nepriskirtinus prie infrastruktūros, už kurią pagal įstatymus atsakinga savivaldybė.“ | **Nepritarti.** Pagal TPĮ 2 str. 6 d. inžinerinių komunikacijų koridorius – žemės juosta, skirta centralizuotiems inžinerinės infrastruktūros tiesiniams įrengti ir eksploatuoti. Visa savivaldybės infrastruktūra planuojama teritorijų planavimo dokumentais.Pažymėtina, kadinžinerinių komunikacijų koridoriuose, užtikrinant teisės aktų reikalavimus, gali būti įrengiama *visa* inžinerinė infrastruktūra, nepriklausomai nuo jos rūšies ir (ar) valdytojo. |
| „3. Lietuvos Respublikos savivaldybių infrastruktūros plėtros įstatymo projekto 6 straipsnio 2 dalies 2 punkto formuluotė (Savivaldybės vyriausiojo inžinieriaus funkcija) „teikti pasiūlymus Teritorijų planavimo komisijoje derinant savivaldybės ir vietovės lygmens teritorijų planavimo dokumentus“ yra diskutuotina, nes teritorijų planavimo procesas vykdomas TPDRIS sistemoje, o teritorijų planavimo dokumentus derina Teritorijų planavimo komisijos nariai. Siūlome punktą formuluoti taip:   „teikti pasiūlymus Teritorijų planavimo komisijoje derinant savivaldybės ir vietovės lygmens teritorijų planavimo dokumentus, ar derinti šiuos dokumentus, jei Savivaldybės vyriausiasis inžinierius yra Teritorijų planavimo komisijos narys.“ | **Nepritarti.** TPĮ 26 str. 4 d. nurodyta Teritorijų planavimo komisijos sudėtis. Pagal šį str. savivaldybės lygmens ir vietovės lygmens kompleksinio teritorijų planavimo dokumentus pagal kompetenciją derina *vienas* *institucijos atstovas*. Teritorijų planavimo komisijos sudėtyje yra *savivaldybės įgaliotas atstovas* – savivaldybės vyriausiojo architekto funkcijas atliekantis savivaldybės administracijos valstybės tarnautojas (Teritorijų planavimo komisijos pirmininkas), kuris ir derina savivaldybės lygmens ir vietovės lygmens kompleksinio teritorijų planavimo dokumentus. Savivaldybės vyriausiasis inžinierius nebūtų Teritorijų planavimo komisijos narys ir savivaldybės įgaliotas derinti teritorijų planavimo dokumentus atstovas. Jis teiktų pasiūlymus derinant savivaldybės ir vietovės lygmens teritorijų planavimo dokumentus. Savivaldybė savarankiškai nusistatytų savivaldybės vyriausiojo architekto ir savivaldybės vyriausiojo inžinieriaus bendradarbiavimo kompetencijas. Manytina, kad dar vieno savivaldybės atstovo įtraukimas į Teritorijų planavimo komisiją, būtų perteklinis. |
| „6. Lietuvos Respublikos savivaldybių infrastruktūros plėtros įstatymo projekto 15 straipsnio 2 dalyje siūlome sumažinti atvejus, kada nemokama savivaldybės infrastruktūros plėtros įmoka, nes savivaldybės pagal šio straipsnio 4 dalį gali ir turi nustatyti papildomus atvejus, kada tokia įmoka nemokama, nes ne visi gamybiniai objektai automatiškai turi prioritetą prieš kitus rinkos dalyvius. Be to, įmanomi piktnaudžiavimo atvejai, statant pastatus, kurių 51 proc. ploto įvardijami kaip gamybiniai, o 49 proc. – kaip komercinio pobūdžio veiklai (pav., administraciniai, prekybos, paslaugų ir pan.) skirti pastatai. Punktą siūlome redaguoti taip: „2. Savivaldybės infrastruktūros plėtros įmoka nemokama statant ir (ar) rekonstruojant valstybei svarbaus projekto pastatus, ~~gamybos paskirties pastatus teritorijose pagal savivaldybės ir (ar) vietovės lygmens bendruosius planus skirtose pramonės veiklai vykdyti,~~ socialinės infrastruktūros pastatus ir pastatus, skirtus aptarnauti inžinerinę infrastruktūrą.“ | **Nepritarti.** Įstatymo projekto 15 str. 2 d. numatyti atvejai, kai savivaldybės infrastruktūros plėtros įmoka nemokama, kai išduotas statybą leidžiantis dokumentas konkrečių statinių statybai ar rekonstrukcijai. Mūsų nuomone, siekiant vystyti gamybą, netikslinga išbraukti *gamybos paskirties pastatus* (teritorijose pagal savivaldybės ir (ar) vietovės lygmens bendruosius planus skirtose pramonės veiklai vykdyti). |
| 3. | Susisiekimo ministerija 2018-12-21 raštas  Nr. 2-15528. | „1. Įstatymo projekto 2 straipsnio 4 dalyje įtvirtinta sąvoka „savivaldybės infrastruktūros plėtros išlaidos“ yra neapibrėžta, manome, kad turėtų būti konkrečiai įvardytos pagrindinės tokių išlaidų kategorijos, kad vėliau nekiltų ginčų dėl per siauro ar plataus šios sąvokos aiškinimo.“ | **Nepritarti.** Savivaldybės infrastruktūros plėtros išlaidos – savivaldybės infrastruktūros plėtros organizatoriaus arba savivaldybės infrastruktūros plėtros iniciatoriaus išlaidos vykdant savivaldybės infrastruktūros plėtrą numatomos savivaldybės infrastruktūros plėtros sutartyje, todėl manytina, kad įstatyme klasifikuoti ir reglamentuoti išlaidas netikslinga. |
| „9. Manytina, kad įstatymo projekte turi būti nustatyta aiški ir konkreti finansavimo tvarka, savivaldybės indėlio dalis/procentas, įmokų ribos, panaudojimo galimybės, prioritetai, esant nepakankamam lėšų kiekiui, bei likti kuo mažiau subjektyvumo priimant sprendimus, nedviprasmiškai apibrėžiant savivaldybių teises ir pareigas disponuojant surinktomis lėšomis, nepaliekant galimybės veikti vien tik savo nuožiūra. Iniciatorius, sudarydamas infrastruktūros plėtros sutartį, investuodamas ar mokėdamas savivaldybės infrastruktūros plėtros įmoką, privalo žinoti, kokių sprendimų gali tikėtis.“ | **Pritarti iš dalies.** Įstatymo projekto 12 str. 5 d. numatoma Savivaldybės infrastruktūros plėtros rėmimo programai administruoti (įmokų surinkimas, panaudojimas ir ataskaitos apie jų panaudojimą pateikimas) skirti iki 2 procentų prioritetinės ir neprioritetinės savivaldybės infrastruktūros plėtros lėšų. Konkreti finansavimo tvarka numatoma detalizuoti įgyvendinamuosiuose teisės aktuose: Lietuvos Respublikos Vyriausybės nutarimu tvirtinamoje Savivaldybės infrastruktūros plėtros įmokos nustatymo metodikoje; Lietuvos Respublikos Vyriausybės įsakymu tvirtinamoje Savivaldybės infrastruktūros plėtros išlaidų kompensavimo metodikoje; Lietuvos Respublikos aplinkos ministro įsakymu tvirtinamoje Teritorijų planavimo darbų kainos skaičiavimo metodikoje ir Statinio projektavimo darbų kainų skaičiavimo metodikoje; Lietuvos Respublikos aplinkos ministro įsakymu tvirtinamuose statybos skaičiuojamosios kainos nustatymo principuose. |
| 4. | Lietuvos Respublikos žemės ūkio ministerija 2019-01-10  Nr. 1D-164. | „Statybos įstatyme nustatyta, kad inžineriniai tinklai – <...> komunaliniai ar vietiniai vandentiekio, nuotekų šalinimo, šilumos, naftos, dujų ar kito kuro, technologiniai vamzdynai, elektros perdavimo, energijos ir elektroninių ryšių tinklai kartu su maitinimo šaltiniais ir įrenginiais. Projekto 2 str. 7 d. teikiamoje savivaldybės inžinerinės infrastruktūros sąvokoje nurodytos inžinerinių tinklų rūšys (šilumos tiekimo, vandens tiekimo, nuotekų šalinimo ir tvarkymo tinklai, paviršinių nuotekų tvarkymo tinklai) neatitinka Statybos įstatymo 2 str. 17 d. išvardytų tinklų rūšių, todėl, siekdami teisinio aiškumo, siūlome jas suvienodinti. Atkreiptinas dėmesys, kad prie savivaldybės inžinerinės infrastruktūros nepriskirti elektros perdavimo (gatvių apšvietimo) tinklai, todėl neaišku kokiu būdu bus plėtojami elektros perdavimo (gatvių apšvietimo) tinklai.  <...> Taip pat manome, kad savivaldybės infrastruktūros plėtros įmoka turėtų būti aiškiau reglamentuojama šiame Projekte, o ne įstatymo įgyvendinamuosiuose teisės aktuose, bei nustatyti atvejai, kaip būtų plėtojama infrastruktūra, jei nebus surinktos pakankamos savivaldybės infrastruktūros plėtros įmokų lėšos.“ | **Pritarti iš dalies.** Įstatymo projekto 2 str. 7 d. terminas „Inžinerinė savivaldybės infrastruktūra“ pakoreguotas, atsižvelgiant į SĮ ir GVTNTĮ. „Inžinerinė savivaldybės infrastruktūra – šilumos perdavimo tinklai, geriamojo vandens tiekimo ir nuotekų, įskaitant paviršines nuotekas tvarkymo inžineriniai statiniai, vietinės reikšmės keliai, kiti transporto statiniai už kurių statybą, įrengimą ir (ar) eksploatavimą atsakinga savivaldybė.“  Mūsų nuomone,savivaldybės infrastruktūros plėtros įmokos pagrindinės gairės numatomos Įstatymo projekto 14 str. Numatoma detaliau reglamentuoti pagal Vyriausybės nutarimu tvirtinamą Savivaldybės infrastruktūros plėtros įmokos nustatymo metodiką. |
| 5. | Lietuvos vandens tiekėjų asociacija  (siųsta per Vyriausybės kanceliariją 2018-12-27 raštas Nr. SD-4860). | „1. Siūlome tikslinti Projekto 2 str. 6 d. taip:  6. Savivaldybės infrastruktūros plėtra – savivaldybės infrastruktūros planavimas, projektavimas ir statyba ar įrengimas kuriant naują savivaldybės infrastruktūrą ir (ar) didinant (atkuriant) esamos savivaldybės infrastruktūros pajėgumus, *o taip pat savivaldybės* *esamos infrastruktūros iškėlimas iš žemės sklypų, kuriuose siekiama vykdyti statybas.*“ Toks straipsnio papildymas padidins statytojų galimybes tinkamai išnaudoti žemės sklypus bei atitiks esamą teisinį reglamentavimą, kadangi pagal LR Vyriausybės patvirtintas Specialiąsias žemės ir miško naudojimo sąlygas, yra nustatytos infrastruktūros apsaugos zonos, kurių ribose be infrastruktūros valdytojo sutikimo draudžiama statyti statinius. Toks reikalavimas grindžiamas siekiu užtikrinti infrastruktūros apsaugą.  Papildomai pažymėtina, kad STR „Vandentiekis ir nuotekų šalintuvas. Pastato inžinerinės sistemos. Lauko inžineriniai tinklai“ numato, jog planuodamas užstatyti teritoriją, kurioje yra vandentiekio ir/ar nuotekų tinklai bei jų įrenginiai, statytojas turi sudaryti ir nustatyta tvarka suderinti tinklų ir įrenginių perkėlimo projektą ir jį įgyvendinti savo lėšomis. Todėl nuostatos papildymas būtų suderintas su esamu teisiniu reguliavimu.“ | **Nepritarti.** Pagal VLKK pastabas pakoreguoto Įstatymo projekto 2 str. 6 d. „Savivaldybės infrastruktūros plėtra – savivaldybės infrastruktūros *projektavimas, statyba* *ir (ar) įrengimas* kuriant *naują* savivaldybės infrastruktūrą arba *didinant ir (ar) atkuriant* esamos savivaldybės infrastruktūros pajėgumus.“  Pagal SĮ 2 str. 26 d. „Naujo statinio statyba – statyba, kurios tikslas – statinių neužimtame žemės paviršiaus plote *pastatyti* statinį, *atstatyti* visiškai sugriuvusį, sunaikintą, nugriautą statinį.“  Pagal statybos techninio reglamento STR 1.01.08:2002 „Statinio statybos rūšys“ 1 priedo 1 p. „Vandentiekio ir (ar) nuotekų šalinimo tinklų *naujai statybai* priskiriamas naujų vandentiekio ir nuotekų šalinimo tinklų klojimas naujose trasose, neatsižvelgiant į jų sąsajas su esamais vandentiekio ir nuotekų šalinimo tinklais.“  Atsižvelgiant į tai, kas išdėstyta, pažymėtina, kad *esamos savivaldybės infrastruktūros iškėlimas sietinas su nauja statyba.* Kadangi *esamos* savivaldybės infrastruktūros iškėlimo atveju infrastruktūra jau yra įrengta, manytina, kad infrastruktūros iškėlimas (t. y. nauja statyba) neturėtų būti kompensuojamas kitų infrastruktūros naudotojų sąskaita. |
| „2. Siūlome tikslinti Projekto 7 str. 4 d., kurioje numatyta, kad „Įstatymų ir kitų teisės aktų nustatyti infrastruktūros valdytojai, kuriems būtų perduota savivaldybės infrastruktūros plėtros iniciatoriaus įrengta ar pastatyta infrastruktūra, privalo per 10 darbo dienų nuo pasiūlymo (prašymo) gavimo dienos įvertinti pasiūlymą (prašymą) statyti ar įrengti savivaldybės infrastruktūros plėtros iniciatoriaus siūlomą infrastruktūrą ir raštu informuoti savivaldybės infrastruktūros plėtros organizatorių apie pritarimą ar nepritarimą sudaryti savivaldybės infrastruktūros plėtros sutartį“. Iš šios nuostatos nėra aišku, ką turi įvertinti infrastruktūros valdytojas, neaišku ir kokius dokumentus turi pateikti iniciatorius siekdamas sudaryti tinklų plėtros sutartį, todėl siūlytume aiškiai apibrėžti infrastruktūros valdytojo teises, pareigas ir kompetenciją šio Projekto ribose, kad būtų išvengta teisinio neapibrėžtumo.“ | **Pritarti iš dalies.** Su infrastruktūros valdytojais, kuriems būtų perduota savivaldybės infrastruktūros plėtros iniciatoriaus įrengta ar pastatyta infrastruktūra šiuo atveju, bendradarbiaus savivaldybės infrastruktūros plėtros organizatorius, bet ne iniciatorius. Infrastruktūros valdytojai turės informuoti savivaldybės infrastruktūros plėtros organizatorių apie pritarimą ar motyvuotą nepritarimą (kurie yra rekomendaciniai) sudaryti savivaldybės infrastruktūros plėtros sutartį su savivaldybės infrastruktūros plėtros iniciatoriumi.  Atkreiptinas dėmesys, kad pagal 7 str. 4 d. savivaldybės infrastruktūros plėtros iniciatorius teiks pasiūlymą savivaldybės infrastruktūros plėtros organizatoriui. |
| 6. | Lietuvos Respublikos ekonomikos ir inovacijų ministerija 2019-01-11 raštas Nr. (23.6-71)-3-117. | „2.  Siūlytina pakeisti Įstatymo projekto 2 straipsnio 9 dalį – numatyti, kad savivaldybės infrastruktūra, skirta valstybei svarbiems projektams skirtoms teritorijoms prižiūrėti, laikoma prioritetine: „Prioritetinė savivaldybės infrastruktūra – savivaldybės infrastruktūra, skirta prioritetinės plėtros teritorijoms prižiūrėti, ir (ar) kita savivaldybės infrastruktūra, savivaldybės tarybos sprendimu pripažinta prioritetine, vadovaujantis savivaldybės tarybos patvirtintais prioritetinės savivaldybės infrastruktūros pripažinimo kriterijais, taip pat savivaldybės infrastruktūra, skirta valstybei svarbiems projektams skirtoms teritorijoms prižiūrėti.“ | **Nepritarti.** Mūsų nuomone, siūloma perteklinė nuostata, t. y. savivaldybės infrastruktūros plėtra nesietina su teritorijų priežiūra.  Valstybei svarbių projektų finansavimas nepriskirtas savivaldybių kompetencijai.  Atkreipiame dėmesį, kad pagal Įstatymo projekto 15 str. 2 d.„Savivaldybės infrastruktūros plėtros įmoka nemokama, kai išduotas statybą leidžiantis dokumentas šių statinių statybai ar rekonstrukcijai: *1) valstybei svarbaus projekto statiniui (statiniams)<...>“.* |
| „5. <...> Siūlytina apsvarstyti, ar nėra tikslinga papildyti  Įstatymo projekto 7 straipsnio 5 dalį, kad tais atvejais, kai savivaldybės inžinerinių tinklų plėtra nesusijusi su konkretaus naujo vartotojo prijungimu prie inžinerinių tinklų ir kai infrastruktūros valdytojai, kuriems būtų perduota savivaldybės infrastruktūros plėtros iniciatoriaus įrengta ar pastatyta infrastruktūra, motyvuotai nepritaria pasiūlymui (prašymui) statyti ar įrengti savivaldybės infrastruktūros plėtros iniciatoriaus siūlomą infrastruktūrą, savivaldybės infrastruktūra savivaldybės infrastruktūros organizatoriaus sprendimu gali būti įrengiama, kai savivaldybės infrastruktūros plėtros iniciatorius pagal sudarytą savivaldybės infrastruktūros plėtros sutartį apmoka savivaldybės infrastruktūros projektavimo, statybos ir įrengimo išlaidas, kurios savivaldybės infrastruktūros plėtros iniciatoriui nekompensuojamos.“ | **Pritarti iš dalies.** Manytina, kad šiuo atveju, būtų sudaromos prielaidos perteklinės infrastruktūros (kurios eksploatavimas brangiai kainuotų), sukūrimui. |
| „13.  Įstatymo projekto 13 straipsnio 1 dalyje nustatyta, kad savivaldybės infrastruktūros plėtros iniciatoriaus išlaidos, patirtos projektuojant, statant ir įrengiant savivaldybės infrastruktūros plėtros sutartyje numatytą savivaldybės infrastruktūrą, kompensuojamos vadovaujantis Lietuvos Respublikos aplinkos ministro įsakymu patvirtinta Savivaldybės infrastruktūros plėtros išlaidų kompensavimo metodika. Savivaldybės infrastruktūros plėtros iniciatoriaus projektavimo išlaidos apskaičiuojamos vadovaujantis Lietuvos Respublikos aplinkos ministro įsakymu patvirtinta Teritorijų planavimo darbų kainos skaičiavimo metodika ir Statinio projektavimo darbų kainų skaičiavimo metodika. Savivaldybės infrastruktūros statybos išlaidų apskaičiavimas nurodomas Įstatymo projekto 13 straipsnio 2 dalyje, tačiau atkreipiame dėmesį, kad nėra nurodoma, kaip apskaičiuojamos savivaldybės infrastruktūros *įrengimo* išlaidos. Manytina, kad metodikos turėtų būti tvirtinamos Lietuvos Respublikos Vyriausybės nutarimais.“ | **Pritarti iš dalies.** Savivaldybės infrastruktūros statybos ir įrengimo išlaidos bus numatytos statybos techninio reglamento STR 1.04.04:2017„Statinio projektavimas, projekto ekspertizė“  Statybos skaičiuojamosios kainos nustatymo principuose, patvirtintuose Lietuvos Respublikos aplinkos ministro 2016 m. lapkričio 7 d. įsakyme Nr. D1-738. |
| „15. Įstatymo projekto 13 straipsnio 2 dalyje nurodoma, kad savivaldybės infrastruktūros plėtros inicijavimo sutarties sudarymo atveju savivaldybės infrastruktūros plėtros iniciatoriaus išlaidos, patirtos plėtojant savivaldybės infrastruktūrą prioriteto tvarka, kompensuojamos iš savivaldybės infrastruktūros plėtros įmokų mokėtojų į Programą mokamų įmokų, kai prisijungiama prie savivaldybės infrastruktūros plėtros iniciatoriaus pastatytos ar įrengtos savivaldybės inžinerinės infrastruktūros, surinktų savivaldybės infrastruktūros plėtros įmokų pagal Savivaldybės infrastruktūros plėtros išlaidų kompensavimo metodiką. Siūlytina šią nuostatą tikslinti atsižvelgiant į šias pastabas:  15.2.         Nėra aišku, ar formuluotė „savivaldybės infrastruktūros plėtros įmokų mokėtojų mokamų įmokų į Programą, kai prisijungia prie savivaldybės infrastruktūros plėtros iniciatoriaus pastatytos ar įrengtos savivaldybės inžinerinės infrastruktūros, surinktų savivaldybės infrastruktūros plėtros įmokų pagal Savivaldybės infrastruktūros plėtros išlaidų kompensavimo metodiką“ reiškia vieną kompensavimo būdą, ar apima kelis. Siūlytina sukonkretinti šią nuostatą – aiškiau atskirti galimus kompensavimo būdus.  15.3.  Įstatymo projekte nėra numatyta atskira savivaldybės infrastruktūros plėtros įmokų mokėtojų įmokų mokėjimo tvarka, kai jie *prisijungia* prie savivaldybės infrastruktūros plėtros iniciatoriaus pastatytos ar įrengtos savivaldybės inžinerinės infrastruktūros. Siūlytina tikslinti formuluotę.“ | **Nepritarti.**  15.2. Netikslinga, bus parengtas įgyvendinamasis teisės aktas, t. y. Lietuvos Respublikos Vyriausybės nustatyta tvarka (13 str. 1 d.).  15.3. Netikslinga, bus parengtas teisės aktas įgyvendinamasis teisės aktas, t. y. Vyriausybės nutarimu tvirtinama Savivaldybės infrastruktūros plėtros įmokos nustatymo metodika (14 str. 4 d.). |
| „17.  Įstatymo projekto 14 straipsnio 2 dalyje nustatyta, kad savivaldybės infrastruktūros plėtros įmokos dalis, skirta savivaldybės infrastruktūros plėtrai finansuoti, apskaičiuojama *statinio projekte nurodytą pastato (pastatų) bendrąjį plotą padauginant iš savivaldybės tarybos sprendimu patvirtinto savivaldybės infrastruktūros plėtros įmokos tarifo*. Pastato rekonstravimo atveju savivaldybės infrastruktūros plėtros įmokos dalis *apskaičiuojama rekonstruojamo pastato padidėjusią bendrojo ploto dalį dauginant iš savivaldybės tarybos sprendimu patvirtinto tarifo.* Mažiau investuotojams patrauklios savivaldybės turėtų nustatyti mažesnį savivaldybės infrastruktūros plėtros įmokos tarifą arba numatyti daugiau atvejų, kada atleidžiama nuo šios įmokos mokėjimo. Kitu atveju jos taptų dar mažiau konkurencingos siekiant pritraukti investuotojų. Nepritraukdamos didesnių (ir didesnio ploto) investicijų, savivaldybės nesurinktų pakankamai infrastruktūros plėtros įmokų, todėl neturėtų galimybės kompensuoti savivaldybės infrastruktūros plėtros iniciatorių patirtų infrastruktūros įrengimo išlaidų. Siūlytina papildomai įvertinti kompensavimo mechanizmą. Įstatymo projekto rengėjas taip pat turėtų įvertinti, ar, nenustačius maksimalaus savivaldybės infrastruktūros plėtros įmokos tarifo, kai kuriose savivaldybėse nebūtų sunkiau pritraukti investicijų taikant neproporcingai didelį savivaldybės infrastruktūros plėtros įmokostarifą.“ | **Nepritarti.** Pažymėtina, kad *savivaldybės infrastruktūros plėtros įmokos tarifo* nustatymas būtų savivaldybės kompetencija. Savivaldybės privalėtų susiplanuoti savivaldybės infrastruktūros plėtrą, rengdamos savivaldybės ir vietovės lygmens kompleksinio ir (ar) specialiojo teritorijų planavimo dokumentus, kuriuose būtų nustatomi savivaldybės infrastruktūros vystymo principai ir (ar) jos išdėstymo reikalavimai, inžinerinių komunikacijų koridoriai ir *prioritetinės savivaldybės infrastruktūros vystymo etapai*. Reikalavimas nustatyti *prioritetinės savivaldybės infrastruktūros vystymo etapus* taip pat būtų taikomas rengiant detaliuosius planus ir (ar) specialiojo teritorijų planavimo dokumentus, kuriais planuojama savivaldybės infrastruktūra.  Atkreiptinas dėmesys, kad suplanuotai prioritetinei savivaldybės infrastruktūrai projektuoti, statyti ir (ar) įrengti turėtų būti pateiktas reikalingas preliminarus lėšų poreikis. |
| 7. | Teisingumo ministerija 2019-01-17 Nr. (1.6)E2T-41. | „32. Projekto 14 str. 3 d. pildytina tuo aspektu, kad gali būti ir tokių savininkų, kuriems reikės išmokėti kompensacijas dėl žemės paėmimo visuomenės poreikiams, tačiau kurių poreikių inžinerinė infrastruktūra netenkintų, t. y. apskaičiuojant Įmokos dalį turėtų būti įskaitomos ir tokios kompensacijos.“ | **Pritarti iš dalies**. Tokios situacijos negali būti. Šiuo atveju, žemė turėtų būti paimama iš žemės sklypų savininkų, kurių poreikiams teritorijų planavimo dokumente numatyta savivaldybės inžinerinė infrastruktūra ir kuriai sukurti reikia paimti žemę visuomenės poreikiams. Įstatymo projekto 14 str. 3 d. numatyta, kad savivaldybės infrastruktūros plėtros įmokos dalis, skirta žemės paėmimo visuomenės poreikiams finansuoti, apskaičiuojama žemės paėmimo visuomenės poreikiams reikalingas lėšas proporcingai pagal žemės sklypo (jo dalies) plotą padalinant žemės sklypų savininkams (savivaldybės infrastruktūros plėtros įmokos mokėtojams), kurių poreikiams teritorijų planavimo dokumente numatyta savivaldybės infrastruktūra ir kuriai pastatyti (įrengti) reikalinga paimti žemę visuomenės poreikiams Lietuvos Respublikos žemės įstatyme nustatytais atvejais ir tvarka. |
| 8. | Finansų ministerija, 2019-02-01 Nr. 6K-1900655 | „9. Įstatymo projekto 7 str. 2 dalyje numatyta, kad savivaldybės infrastruktūros plėtra įgyvendinama infrastruktūros plėtros iniciatoriui sudarius plėtros sutartį su infrastruktūros plėtros organizatoriumi. Atsižvelgiant į tai, kad nėra aišku, kaip atrenkamas infrastruktūros plėtros iniciatorius, jei toje pačioje teritorijoje pasiūlymus įgyvendinti plėtros projektus pateikia keli subjektai, siūlome, suderinus su Lietuvos Respublikos Konkurencijos taryba ir Viešųjų pirkimų tarnyba, įstatymo projekte nustatyti, kuo vadovaujantis atliekama infrastruktūros iniciatoriaus atranka ir sprendžiama dėl jo pasiūlytos kainos priimtinumo;“. | **Nepritarti.** Pagal Įstatymo projekto 5 str. 3d. savivaldybės infrastruktūros plėtros iniciatoriui nesuteikta teisė siūlyti infrastruktūros plėtros kainą. Teikiant tvirtinti savivaldybės ir vietovės lygmens teritorijų planavimo dokumentus, kuriais planuojama savivaldybės infrastruktūra, kartu pateikiamas ir šiuose dokumentuose suplanuotai prioritetinei savivaldybės infrastruktūrai projektuoti, statyti ir (ar) įrengti reikalingas preliminarus lėšų poreikis. Organizatoriaus ir iniciatoriaus (iniciatorių) santykiai nustatomi sutartimi. Įstatymo projekte numatoma galimybė keliems suinteresuotiems iniciatoriams sudaryti infrastruktūros plėtros sutartį dėl tos pačios savivaldybės infrastruktūros plėtros. Įstatymo projektu siekiama sutelkti iniciatorius vystant savivaldybės infrastruktūrą.  Pagal Įstatymo projekto 7 str. 4 d. numatyta organizatoriaus teisė priimti ar motyvuotai atmesti iniciatoriaus pasiūlymą (taip pat ir atsižvelgiant į kainos optimalumą). |